**Isabella Gordon**, nada o 18 de maio de 1901 en Keith (Banffshire, Escocia) e finada o 11 de maio de 1988 en Carlisle (Cumbria, Inglaterra), foi unha bióloga mariña escocesa especializada en carcinoloxía e unha experta en cangrexos e picnogónidos.

Desenvolveu a súa carreira no Museo de Historia Natural de Londres, e foi condecorada coa Orde do Imperio Británico en 1961.

Traxectoria
-----------

### Unha vida de traballo no Museo de Historia Natural de Londres

Cando estaba traballando na Universidade Yale, William Thomas Calman, *Keeper of Zoology* (encargado da sección de zooloxía) do Museo de Historia Natural de Londres, ofreceulle un posto no Museo.

Gordon aceptou, e volveu ao Reino Unido e, en novembro de 1928 acadou a posición de axudante de encargado (2ª clase) coa responsabilidade da sección de crustáceos. Gordon foi a primeira muller que foi nomeada como membro permanente a tempo completo do persoal do Museo.

En 1937 a sección de crustáceos do Museo dividiuse en dúas partes: J. P. Harding encargouse da clase dos entomostráceos (os chamados *crustáceos inferiores*), mentres que Gordon o fixo da dos malacostráceos, como oficial principal científica.

Durante o tempo que estivo no Museo publicou numerosos artigos e libros, e identificou exemplares de cangrexos que lle enviaron de todo o mundo. (Entre eles *Sirpus zariquieyi* e *Liocarcinus zariquieyi* que, en 1953 e 1968, respectivamente, lle dedicou ao pediatra e carcinólogo catalán Ricardo Zariquiey Álvarez).

Foi *Fellow* e membro do Consello da Sociedade linneana de Londres (1950-1953), e membro do seu *Curatorial Board* até 1981. Tamén foi membro da *Zoological Society of London*. En 1960 foi un dos membros orixinais do Consello Editorial da revista *Crustaceana*.

### Visita ao Xapón e reunión con Hirohito

En abril de 1961, con motivo do sexaxésimo aniversario do emperador Hirohito, Gordon foi invitada a pasar varias semanas no Xapón baixo o patrocinio do periódico xaponés *Yomiuri Shimbun*. O 5 de abril foi invitada aos laboratorios da casa Imperial, onde tivo unha audiencia informal co emperador, un entusiasta biólogo mariño el mesmo. A visita foi moi agradábel para Gordon, que mantivo contacto cos seus colegas xaponeses durante o resto da súa vida.

### Últimos días

Isabenlla Gordon retirouse do Museo de Historia Natural en 1966, aínda que mantivo un despacho na sección de crustáceos que compartiu co Dr. Sidnie Manton, e continuou traballando no Museo até 1971. En 1983 sufriu un accidente cerebrovascular que a deixou parcialmente paralizada. En 1987 trasladouse de Londres para vivir coa familia do seu sobriño o Dr. John Gordon en Carlisle, Cumbria. A súa saúde deteriorouse despois dunha operación de catarata en marzo de 1988, e faleceu o 11 de maio de 1988.

No seu obituario, o carcinólogo holandés Lipke Holthuis referiuse a ela como "a gran vella dama da carcinofauna".

Algunhas publicacións
---------------------

* *Pycnogonida*. Cambridge University Press (1932).
* *Crustacea, Dromiacea*. British Museum (Natural History) (1950).
* *The Sergestidae of the Great Barrier Reef expedition*. British Museum (Natural History) (1956).

Notas
-----

1. 1 2  Holthius, L. B.; Ingle, R. W. (1989). "Isabella Gordon, D.SC. O.B.E.: 1901-1988". *Crustaceana* **56** (1): 93–105. JSTOR 20104425. doi:10.1163/156854089x00833.
2. 1 2  Rice, A.L. (1988). "Dr. Isabella Gordon (1901-1988)". *Journal of Crustacean Biology* (The Crustacean Society) **8** (4): 703–705. JSTOR 1548706. doi:10.1163/193724088x00549.
3. 1 2  
"Gordon; Isabella (1901-1988); Principal Scientific Officer in Department of Zoology at NHM". *Natural History Museum archive*. Natural History Museum, London. Consultado o 30 de novembro de 2013.
4. ↑  *Sirpus zariquieyi* Gordon, 1953 no WoRMS.
5. ↑  *Liocarcinus zariquieyi* Gordon, 1968 no WoRMS.

|  |  |
| --- | --- |
| Control de autoridades | 
* Wd: Q11251532
* WorldCat
* VIAF: 284069892
* BIBSYS: 2066021
* GND: 1055297855
* ISNI: 0000 0003 9046 1435
* NLA: 36571446
* NTA: 163177775
* SNAC: w6fw46hj
* SUDOC: 15589076X

 |